За грипа и неговата профилактика
Ежегодните грипни епидемии са сериозен здравен и финансов проблем за нашата страна, поради високата заболеваемост и смъртност, особено сред високорисковите групи от населението. Грипът се проявява във всички възрастови групи, от по-леки до тежки състояния и смърт. Най-висока е смъртността при хората над 65 г., предимно при лица с придружаващи заболявания. Много от случаите на грип и свързаните с него усложнения и смърт могат да бъдат предотвратени посредством ваксинопрофилактика.

С приемане на Национална програма за подобряване на ваксинопрофилактиката на сезонния грип се цели чрез повишаване на имунизационния обхват при възрастни, навършили 65 години да се снижи заболеваемостта и смъртността от сезонен грип и от усложненията, свързани с него.

Една от основните дейности на програмата е осигуряване на публични средства на ваксини срещу сезонен грип за обхващане на лица на възраст над 65 години, тъй като напредналата възраст и наличието на хронични заболявания са основните рискови фактори за възникване на тежки усложнения при тях. Указания относно реда за предписване, отпускане, отчитане и заплащане на ваксините са публикувани на интернет страницата на НЗОК (https://www.nhif.bg/paga/29). Предвидено е имунизацията с грипни ваксини да се провежда през периода октомври – декември от общопрактикуващите лекари на лицата, включени в пациентските им листи. Общопрактикуващите лекари са тези, които могат да препоръчват, изписват, поставят и регистрират прилагането на грипни ваксини.
